  Туспуктэм: Майя Бывальцева Майя Бывальцева Элькун «Ашальчи лыдӟонъёс» туэ Юкаменскын радъяськозы. Ужрад Ашальчи Окилэн (Акилина Векшиналэн) вордскемез дырысен 125 ар тырмонлы но «Удмурт нылкышно кенеш» огазеяськонлы 30 ар тырмонлы тупатэмын. Со сярысь нылкышноослэн азьветлӥсьсы Елена Миннигараева «Удмурт Кенеш» огазеяськонлэн исполкомезлэн пумиськоназ ивортӥз. Ужрадын вить валтӥсь докладъёс луозы. Литературатодосчи Любовь Фёдорова Ашальчи Окилэн улон но творчество сюресэзъя Кузонысь архивъёсын шедьтэм ужкагазъёсын тодматоз. Офтальмолог, эм тодосъя кандидат Апполинария Перевозчикова трахомаен нюръяськон вакытъёс сярысь вералоз. Глазкарысь пединститутысь студентъёс Акилина Векшиналэн Юкаменск ёросын улон вакытэзлы сӥзем ивортон дасяло.  Со сяна, Ашальчи Окилы сӥзем фильм возьматозы, отын ачиз кылбурчи но вераське. Озьы ик ужрадын Ашальчи Оки нимо йӧскалык премилэсь выль лауреатъёссэ пусъёзы. Туэ сое удмуртлыкез утён но азинтон ӧрын тыршисьёс, кылбурчи, журналист Ада Диева но Ижкарысь нылпи эмчи, «Удмурт Кенеш» огазеяськонэз кылдытонлэн кутсконаз сылӥсьёс пӧлысь Лидия Крестьянинова басьтозы. Тодэ вайытом, туэ толшоре Ижкарысь чугун сюрес вокзалын удмурт кылбурчилэн вордскемез дырысен 125 ар тырмонлы сӥзем лыдӟонъёс ортчизы. Нош 2022-тӥ арын Удмуртилэн шоркараз нылкышно кылбурчилы, ожгар эмчилы Ашальчи Окилы – Акилина Векшиналы сӥзем бадӟым сруредэз сӥё-дано усьтӥзы.  Тегъёс: АшальчиОки Юкаменск йӧскалыклулчеберет Удмуртия  